กระทรวงพาณิชย์ พร้อมเป็นเจ้าภาพจัดการประชุมรัฐมนตรีการค้าเอเปคระหว่างวันที่ 19-22 พฤษภาคมนี้
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า ระหว่างวันที่ 19-22 พฤษภาคม 2565 ประเทศไทยจะเป็นเจ้าภาคจัดการประชุมรัฐมนตรีการค้าเอเปคและกิจกรรมที่เกี่ยวข้อง ซึ่งจัดขึ้นที่โรงแรมเซ็นทาราแกรนด์ แอนด์บางกอกคอนเวนชั่นเซ็นเตอร์ เซ็นทรัลเวิลด์ กรุงเทพมหานคร ทั้งนี้การเป็นประธานการประชุมรัฐมนตรีการค้าของ 21 เขตเศรษฐกิจเอเปค 2565 (APEC Ministers Responsible for Trade Meeting 2022: MRT) จะมีผู้นำระดับรัฐมนตรีเศรษฐกิจการค้าจะเดินทางเข้ามาร่วมประชุมเป็นครั้งแรกแบบพบปะกันในรอบ 3 ปี นับจากมีการแพร่ระบาดของโควิด-19 โดยยืนยันในฐานะประธานการประชุมจะทำหน้าที่ประเทศเจ้าภาพให้ดีที่สุด สำหรับกำหนดการประชุมรัฐมนตรีการค้าเอเปคและกิจกรรมที่เกี่ยวข้อง โดยในวันที่ 21-22 พฤษภาคมนี้ จะเป็นการประชุมรัฐมนตรีการค้าเอเปคและจะมีการแถลงข่าวผลการประชุม มีวาระสำคัญ 3 ประเด็นคือ หารือเรื่องแผนงานการขับเคลื่อนเอเปคสู่การเป็นเขตการค้าเสรีเอเชีย-แปซิฟิก (FTAAP) ที่จะเกิดขึ้นหลังจากโควิด-19 การรับทราบความคาดหวังของผู้อำนวยการใหญ่องค์การการค้าโลก เรื่องการประชุมรัฐมนตรีองค์การการค้าโลก สมัยสามัญ ครั้งที่ 12 หรือ MC12 ที่จะจัดขึ้นระหว่างวันที่ 12-15 มิถุนายนนี้ ที่นครเจนีวา สมาพันธรัฐสวิส และแลกเปลี่ยนความเห็นระหว่างเขตเศรษฐกิจเอเปคในเรื่องระบบการค้าพหุภาคีและความคาดหวังที่มีต่อการประชุม MC12 ขณะที่รัฐมนตรีการค้าเอเปคจะหารือ เรื่องการรับมือและดำเนินชีวิตเพื่ออยู่ร่วมกับโควิด-19 การมองไปข้างหน้า โดยใช้นโยบายการค้าเป็นเครื่องมือในการสร้างการเจริญเติบโตทางเศรษฐกิจที่ครอบคลุมและยั่งยืน